LV Eiropas Savienības Oficiālais Vēstnesis C 115/1

GADA ZIŅOJUMS PAR TO, KĀ TIEK ĪSTENOTA ES STRATĒĢIJA VIEGLO UN KĀJNIEKU IEROČU UN TO MUNĪCIJAS NELIKUMĪGAS UZKRĀŠANAS UN TIRDZNIECĪBAS APKAROŠANAI – 2015. GADĀ VEIKTĀS DARBĪBAS

(2017/C 115/01)

SATURA RĀDĪTĀJS

Ievads 3

Starptautiskās darbības 3

Darbība Nr. 1: ES dalība ANO Rīcības programmas par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos valdības ekspertu otrajā sanāksmē 3

Darbība Nr. 2: iArms – atbalsts pazaudētu, nozagtu, nelikumīgi pārdotu un kontrabandas ceļā pārvadātu šaujamieroču meklēšanas un izsekošanas datubāzes ( iARMS ) izveidei un pārvaldībai 3

Darbība Nr. 3: iTrace – globāls ziņošanas mehānisms par nelikumīgiem kājnieku ieročiem un vieglajiem ieročiem un citiem nelikumīgiem parastajiem ieročiem un munīciju ar mērķi samazināt to nelikumīgas tirdzniecības risku 4

Darbība Nr. 4: ES darbības, ar kurām saskaņā ar Eiropas Drošības stratēģiju atbalsta Ieroču tirdzniecības līguma īstenošanu 5

Darbība Nr. 5: Efektīvas ieroču eksporta kontroles veicināšana, trešo valstu vidū veicinot Kopējās nostājas 2008/944/KĀDP principus un kritērijus 6

Darbība Nr. 6: Ieroču transnacionālas nelikumīgas tirdzniecības apkarošana, īstenojot Apvienoto Nāciju Organizācijas Konvenciju pret transnacionālo organizēto noziedzību ( UNTOC ) un tās Šaujamieroču protokolu. 6

Reģionālās darbības 7

Darbība Nr. 7: SEESAC (Dienvidaustrumeiropas un Austrumeiropas informācijas apstrādes centra VIKI kontrolei) atbruņošanās un ieroču kontroles pasākumi Dienvidaustrumeiropā. 7

Darbība Nr. 8: Munīcijas un kara palieku iznīcināšanas projekts Bosnijā un Hercegovinā ( EXPLODE ) 9

Darbība Nr. 9: Pasākumi, lai samazinātu apdraudējumu, ko rada VIKI nelikumīga tirdzniecība un pārmērīga uzkrāšana Eiropas Drošības un sadarbības organizācijas (EDSO) reģionā 10

Darbība Nr. 10: Fiziskās drošības un krājumu pārvaldības ( PSSM ) pasākumi, lai samazinātu VIKI un to munīcijas nelikumīgas tirdzniecības risku Sāhelas reģionā 11

Darbība Nr. 11: RECSA pasākumi, ar ko atbalsta cīņu pret šaujamieroču un munīcijas nelikumīgu uzkrāšanu un tirdzniecību Āfrikā 11

Darbība Nr. 12: Atbalsts Lībijas iestādēm parasto ieroču un munīcijas krājumu drošības garantēšanā 11

Darbība Nr. 13: ES atbalsts ECOWAS reģionālajām pilnvarām miera, drošības un stabilitātes jomā – ieroču savākšanas izmēģinājuma programmas 12

Darbība Nr. 14: ES atbalsts Centrālamerikas kājnieku un vieglo ieroču kontroles programmai ( CASAC ). 12

Darbība Nr. 15: Atbalsts drošības stratēģiju īstenošanai Centrālamerikā, apkarojot un novēršot noziegumus, kas saistīti ar kājnieku ieročiem un vieglajiem ieročiem, un bruņotu vardarbību 13

Nolīgumu/strukturētu dialogu ietvaros veiktās darbības 13

Darbība Nr. 16: VIKI jautājums politiskajos dialogos ar trešām valstīm un reģionālajām organizācijām un VIKI klauzulas 13

Eiropas Savienībā veiktās darbības 14

Darbība Nr. 17: Eiropas Komisijas iniciatīvas pret nelikumīgu šaujamieroču tirdzniecību 14

PIELIKUMS 16

Ievads

Šajā progresa ziņojumā par to, kā tiek īstenota ES Stratēģija vieglo un kājnieku ieroču un to munīcijas nelikumīgas uzkrāšanas un tirdzniecības apkarošanai, aptvertas ES darbības, ar kurām atbalsta Stratēģijā iekļautā rīcības plāna īstenošanu 2015. gadā. Šo ziņojumu ir izstrādājusi Eiropas Ārējās darbības dienesta (EĀDD) Atbruņošanās, ieroču neizplatīšanas un eksporta kontroles nodaļa, sadarbojoties ar citiem attiecīgiem EĀDD un Eiropas Komisijas dienestiem.

Aplūkojamā laikposmā ES turpināja atbalstīt virkni projektu, ar kuriem apkaro VIKI un to munīcijas nelikumīgu tirdzniecību un pārmērīgu uzkrāšanu. ES arī turpināja daudzus ar VIKI un to munīciju saistītos jautājumus virzīt visos daudzpusējos forumos, kā arī savos politiskajos dialogos ar trešām valstīm, to darot saistībā ar attiecīgiem starptautiskiem instrumentiem, piemēram, Apvienoto Nāciju Organizācijas (ANO) Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (Rīcības programma), Starptautisko instrumentu, lai valstis varētu laikus un droši noteikt un izsekot nelikumīgus kājnieku un vieglos ieročus (Starptautiskais izsekošanas instruments), un ANO Konvencijas pret transnacionālo organizēto noziedzību ANO Protokolu par šaujamieroču, to detaļu, sastāvdaļu un munīcijas nelegālas izgatavošanas un aprites apkarošanu (ANO Šaujamieroču protokols). Ieroču nelikumīgas tirdzniecības novēršana ir arī viens no galvenajiem Ieroču tirdzniecības līguma (ITL) mērķiem. ITL stājās spēkā 2014. gada 24. decembrī un papildina un pastiprina Rīcības programmu.

Šī ziņojuma struktūra atbilst ES VIKI nelikumīgas uzkrāšanas un tirdzniecības apkarošanas stratēģijas Rīcības plāna struktūrai. No Rīcības plāna pārņemtie formulējumi ir slīprakstā un ierāmēti.

ES VIKI STRATĒĢIJĀ IEKĻAUTĀ RĪCĪBAS PLĀNA ĪSTENOŠANA

Rīcības plāns:

1) Efektīvas daudzpusējas attiecības, lai izveidotu vispārējus, reģionālus un valsts mēroga mehānismus, ar ko vērsties pret VIKI un to munīcijas piegādēm un destabilizējošu izplatīšanu.

Starptautiskā mērogā

Veicināt to, lai īstenotu Apvienoto Nāciju Organizācijas Rīcības programmu (RP) par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos.

Darbība Nr. 1: ES dalība ANO Rīcības programmas par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos valdības ekspertu otrajā sanāksmē (Rīcības programmas valdības ekspertu 2. sanāksme, 2015. gada 1.–5. jūnijā Ņujorkā).

ES aktīvi piedalījās Rīcības programmas valdības ekspertu 2. sanāksmē. Savā paziņojumā ES uzsvēra to, cik nozīmīga ir VIKI tehnoloģiju novitāšu attīstība un šo tehnoloģiju konstruēšana tā, lai paplašinātu ieroču marķēšanu, uzskaiti un izsekošanu, un pauda gatavību atbalstīt projektus, kas konkrēti izpētītu jauno tehnoloģiju iespējamu izmantošanu, lai VIKI padarītu drošus. ES arī pauda gandarījumu par pastiprinātajiem starptautiskās kopienas centieniem efektīvāk pārraudzīt ieroču embargo īstenošanu un VIKI nelikumīgas tirdzniecības un novirzīšanas apkarošanas jomā turpināt uzlabot diagnostikas spējas. Šajā sakarā ES atzinīgi vērtēja 2015. gada 22. maijā pieņemto ANO Drošības padomes Rezolūciju 2220 (2015) par kājnieku ieročiem un vieglajiem ieročiem. Turklāt ES, pieminot iArms un iTrace datubāzes, pauda gandarījumu par to, ka starp tiesībaizsardzības iestādēm attiecībā uz nelikumīgu šaujamieroču starptautisko apriti ir palielinājusies informācijas apmaiņa un ar izmeklēšanu saistīta sadarbība un ka ir pastiprinājušies centieni konfliktu skartos reģionos izsekot nelikumīgus VIKI un munīciju (sk. zemāk).

Rīcības plāns: Atbalstīt to, ka pieņem juridiski saistošu starptautisku VIKI un munīcijas izsekošanas un marķēšanas instrumentu.

Darbība Nr. 2: iARMS – atbalsts pazaudētu, nozagtu, nelikumīgi pārdotu un kontrabandas ceļā pārvadātu šaujamieroču meklēšanas un izsekošanas datubāzes (iARMS) izveidei un pārvaldībai

Saistībā ar ES Stabilitātes un miera veicināšanas instrumentu (IcSP) ilgtermiņa komponentu ES turpināja sniegt finansiālu atbalstu Interpolam, lai tas ar Interpola sistēmas I-24/7 starpniecību izstrādātu un sāktu izmantot datubāzi, kas paredzēta pazaudētu, nozagtu, nelikumīgi pārdotu un kontrabandas ceļā pārvadātu šaujamieroču izsekošanai (iARMS), ar mērķi vienkāršot reģionālu un transreģionālu informācijas apmaiņu un tiesībaizsardzības iestāžu sadarbību izmeklēšanā. Kopš 2014. gada decembra tiek īstenots projekta trešais posms, kuru paredzēts pabeigt 2016. gada decembrī, ar mērķi konsolidēt pirmo divu posmu panākumus, lai sekmētu iARMS vispārēju izmantošanu un gūtu labumu no sinerģijas ar saistītām sistēmām ES un citviet. Kopš 2015. gada augusta 144 Interpola dalībvalstis ir izveidojušas tiesībaizsardzības amatpersonu kontus un ir piereģistrējušas kopumā 1 619 lietotāju kontus. Minētajā datubāzē ir augšupielādēti 763 537 ieraksti par pazaudētiem, nozagtiem, nelikumīgi pārdotiem vai kontrabandas ceļā pārvadātiem šaujamieročiem. Tiesībaizsardzības amatpersonas iARMS sistēmā ir veikušas 6 697 meklējumus un iesniegušas 4 296 izsekošanas pieprasījumus. 2015. gada rudenī meklēšana bija devusi 50 rezultatīvas atbildes, no kurām piecas atbildes ir apstiprinātas un par 45 atbildēm notiek izmeklēšana. Tika dotas atbildes uz 872 izsekošanas pieprasījumiem. Interpols iARMS sistēmas datus ir izmantojis, lai analizētu zināmos nelikumīgas tirdzniecības maršrutus uz Panamu un no tās.

Datubāzes efektivitāte ir atkarīga no satura precizitātes un no tā, cik regulāri to izmanto prasmīgi lietotāji. Lai uzlabotu satura kvalitāti un izmantošanas sistemātiskumu, projekta ietvaros tika veikta iARMS lietotāju apmācība, kura bija vērsta uz to, lai lietotāji datubāzē prastu veikt specifiskas darbības, kas saistītas ar ierakstu veidošanu, atjaunināšanu, meklēšanu, ziņojumiem un izsekošanas pieprasījumu pārvaldību un dažādu palīdzības dienesta funkciju sniegšanu. Tika organizēti septiņi apmācību kursi, no kuriem pieci bija reģionāli apmācību kursi (Rietumāfrikai adresēts kurss Kamerūnā; Latīņamerikai – Salvadorā; Āfrikas dienvidiem – Zimbabvē; un divi Eiropai adresēti kursi Lionā) un divi bija valstu darbsemināri (Portugāle un Francija).

Rīcības plāns: Stiprināt un atbalstīt sankciju mehānismus un sankciju pārraudzības režīmus.

Darbība Nr. 3: iTrace – globāls ziņošanas mehānisms par nelikumīgiem kājnieku ieročiem un vieglajiem ieročiem un citiem nelikumīgiem parastajiem ieročiem un munīciju ar mērķi samazināt to nelikumīgas tirdzniecības risku (Padomes Lēmums 2013/698/KĀDP (1) un Padomes Lēmums 2015/1908/KĀDP (2))

Kopš 2013. gada ES atbalsta organizācijas Conflict Armament Research (CAR) īstenoto iTrace , kas ir globāls mehānisms ziņojumiem par nelikumīgiem VIKI un citiem nelikumīgiem parastajiem ieročiem un munīciju. Minētās sistēmas mērķis ir meklēt un izsekot nelikumīgus VIKI un munīciju, izmantojot uz vietas veiktu pētniecību konfliktu skartajos reģionos, kuros vietējām tiesībaizsardzības iestādēm bieži nav pietiekamu izsekošanas spēju. CAR cieši sadarbojas ar valdībām, ANO sankciju uzraudzības grupām un miera atbalsta operācijām un sniedz tām tehnisku palīdzību. Informācija, ko ar iTrace iegūst par nelikumīgas tirdzniecības un novirzīšanas tendencēm, kalpo tam, lai uzlabotu ieroču kontroles pasākumu efektivitāti, piemēram, attiecībā uz eksporta kontroli un krājumu pārvaldību. Iniciatīvas mērķis ir apzināt un apturēt novirzīšanu. Ar iTrace arī tiecas palīdzēt pārraudzīt ITL īstenošanu, sniegt visaptverošu informāciju ITL īstenošanas pārskatu atbalstam un stiprināt valstu valdību spēju prognozēt, kāda būs ieroču eksporta licencēšanas lēmumu ietekme.

2015. gadā CAR uz vietas veica iTrace izmeklēšanas Apvienotajos Arābu Emirātos, Centrālāfrikas Republikā, Čadā, Dienvidsudānā, Ēģiptē, Irākā, Jamaikā, Libānā, Lībijā, Kongo Demokrātiskajā Republikā, Kolumbijā, Kotdivuārā, Mali, Mjanmā, Nepālā, Nigērā, Sīrijā, Somālijā, Somalilendā, Sudānā un Ugandā. Kopumā CAR izmeklēšanas grupas ir dokumentējušas vairāk nekā 130 000 priekšmetu (ieročus, munīciju, iesaiņojumus, transportlīdzekļus un saistītus materiālus). Šo informāciju CAR regulāri pārbauda un augšupielādē iTrace sistēmā.

Turklāt arī 2015. gadā CAR informāciju par iTrace sniedza virknē starptautisku pasākumu dažādos pasaules reģionos, tostarp:

— SEESAC ieroču eksporta licencēšanas konferencē Tirānā (Albānija),

— UNSOM misijai Somālijā,

— UNMAS dienestam Bamako (Mali),

— Kopīgajai improvizētu sprāgstierīču apkarošanas aģentūrai (JIEDDA) un Aizsardzības izlūkošanas aģentūrai (DIA) Vašingtonā,

— Stimsona globālās drošības centram Vašingtonā,

— ES militārajai padomdevēja misijai Centrālāfrikas Republikā (EUMAM RCA) Bangi,

— ES delegācijai Beirūtā,

— un divos priekšlasījumos Rīcības programmas valdības ekspertu otrajā sanāksmē.

CAR arī pastiprināja informācijas apmaiņu ar ANO sankciju uzraudzības grupām un sešām šādām grupām sniedza tiešu palīdzību. Šīs grupas ir atsaukušās uz iTrace projekta rezultātiem četros nesenos Drošības Padomei adresētos ziņojumos: ziņojumā par Al-Qaida un ar to saistītām personām un vienībām (S/2014/815), ekspertu grupas Kongo Demokrātiskās Republikas jautājumos ziņojumā (S/2015/19), ekspertu grupas Sudānas jautājumos ziņojumā (S/2015/31) un ekspertu grupas Kotdivuāras jautājumos ziņojumā (S/2015/252).

Visbeidzot, starptautiskajos plašsaziņas līdzekļos plaši ir atspoguļota informācija no CAR sērijveida ziņojumiem “Dispatches from the Field”. Tostarp divi šāda veida ziņojumi ir publicēti aplūkojamajā laikposmā: ziņojums “Islamic State weapons in Kobane”, kurā dots detalizēts izklāsts par organizācijas “Islāma valsts” spēkiem atņemtajiem ieročiem un informācija par CAR izmeklēšanas grupas veikto šo ieroču dokumentēšanu 48 vietās Kobanē un tās apkaimē; un ziņojums “Weapons and Ammunition Airdropped to SPLA-iO Forces in South Sudan”, kurā analizēti pierādījumi par to, ka Sudāna Dienvidsudānas nemiernieku spēkiem piegādā ieročus.

ES ar jaunu 2015. gada 22. oktobrī pieņemtu Padomes lēmumu (2015/1908/KĀDP) garantēja tās atbalstu otrajam iTrace projekta posmam.

Rīcības plāns: atbalstīt stingrākas eksporta kontroles un Ieroču eksporta rīcības kodeksa kritēriju sekmēšanu.

Lai novērstu to, ka VIKI tiek novirzīti un izmantoti noziedzības un terorisma vajadzībām, ir ārkārtīgi svarīgi nodrošināt ieroču eksporta, importa, tranzīta un pārsūtīšanas kontroli; ANO Rīcības programma šajā ziņā ir diezgan skaidra. Tāpēc ES pēc valstu pieprasījuma sniedz tām atbalstu, lai stiprinātu to ieroču nodošanas kontroles sistēmas. Projekta darbības notiek visur pasaulē un cita starpā ietver palīdzību tiesību aktu izstrādē, apmācībā un paraugprakses apmaiņā starp eksporta kontroles speciālistiem. Projektu īsteno Vācijas Federālais ekonomikas un eksporta kontroles birojs (BAFA), kuram palīdz eksporta kontroles amatpersonas no citām ES dalībvalstīm. Ieroču eksporta kontroles starptautiskā norma, ko izmanto, lai īstenotu veicināšanas darbības, ir Ieroču tirdzniecības līgums. Palīdzību var lūgt arī ES kaimiņreģionu saņēmējvalstis, lai iepazītu ES eksporta kontroles sistēmu attiecībā uz Padomes Kopējās nostājas 2008/944/KĀDP (3) militārām precēm.

Darbība Nr. 4: ES darbības, ar kurām saskaņā ar Eiropas Drošības stratēģiju atbalsta Ieroču tirdzniecības līguma īstenošanu (Padomes Lēmums 2013/768/KĀDP (4)).

Lai atbalstītu Ieroču tirdzniecības līguma īstenošanu un vispārēju piemērošanu, ES Padome 2013. gadā pieņēma vērienīgu uz trešām valstīm vērstu atbalsta programmu. Ar šo programmu vairākām trešām valstīm, kas paudušas attiecīgu lūgumu, palīdz atbilstoši Ieroču tirdzniecības līguma prasībām stiprināt to ieroču nodošanas sistēmas. Šo projektu īsteno Vācijas Federālais ekonomikas un eksporta kontroles birojs (BAFA).

2015. gadā notika ITL palīdzības apmeklējumi Jamaikā (janvāris), Peru (maijs), Senegālā (februāris), Burkinafaso (jūlijs), Ganā (jūlijs), Filipīnu Republikā (janvāris) un Gruzijā (septembris). Visās šajās valstīs tika rīkots pirmais vajadzību izvērtēšanas apmeklējums, lai apzinātu prioritārās jomas konkrētai sadarbībai. ES atbalsta grupas tikās ar galvenajām ITL īstenošanā iesaistītajām valstu ieinteresētajām personām, un – attiecībā uz dažām valstīm – konstatētās prioritārās jomas jau ir izklāstītas un analizētas palīdzības ceļvedī, kas būs par orientieri ilgāka termiņa sadarbībai ar ES.

Papildus palīdzības apmeklējumiem kā daļa no ES darbībām, ko veic, lai atbalstītu ITL īstenošanu, tika sarīkoti četri reģionālie semināri:

— ECOWAS dalībvalstīm un piecām kaimiņvalstīm (Mauritānijai, Kamerūnai, Čadai, Gabonai un Ekvatoriālajai Gvinejai) adresēts seminārs, kas 2015. gada 5. un 6. maijā notika Dakārā,

— Apvienoto Nāciju Organizācijas Āzijas un Klusā okeāna reģiona valstu Reģionālā miera un atbruņošanās centra (UNRCPD) dalībvalstīm (izņemot Tadžikistānu, Turkmenistānu, Kazahstānu, Kirgizstānu un Uzbekistānu) adresēts seminārs, kas 2015. gada 10. un 11. maijā notika Manilā,

— Āfrikas valstīm (izņemot Mauritāniju, Kamerūnu, Čadu, Gabonu un Ekvatoriālo Gvineju) adresēts seminārs, kas 2015. gada 23. un 24. septembrī notika Pretorijā,

— Saistībā ar valstīm adresētām ad hoc darbībām 2015. gada 15. un 16. oktobrī Togo notika seminārs par parlamentāriešu uzmanības pievēršanu Ieroču tirdzniecības līgumam (“Sensibilisation des Parlementaires sur le Traité sur le Commerce des Armes”).

Ir ārkārtīgi svarīgi, ka VIKI tiek iekļauts ITL darbības jomā, un stingrāka VIKI likumīgas starptautiskās nodošanas kontrole, piemēram, nosakot stingrākas tiešo lietotāju kontroles un garantijas un izmantojot novirzīšanas mazināšanas pasākumus, var vēl vairāk mazināt risku, ka VIKI tiek novirzīti uz nelikumīgo tirgu. Tādējādi ITL arī papildinās un pastiprinās citus attiecīgos ANO instrumentus, piemēram, Rīcības programmu un ANO Šaujamieroču protokolu.

Darbība Nr. 5: Efektīvas ieroču eksporta kontroles veicināšana, trešo valstu vidū sekmējot Kopējās nostājas 2008/944/KĀDP principus un kritērijus (Padomes Lēmums 2012/711/KĀDP (5) un 2015/2309/KĀDP (6))

2014. gada decembrī pabeidza īstenot Padomes Lēmumu 2012/711/KĀDP par atbalstu Savienības darbībām, lai trešās valstīs veicinātu ieroču eksporta kontroli un Kopējās nostājas 2008/944/KĀDP principus un kritērijus. Ieroču eksporta kontroles veicināšanas darbības īstenoja Vācijas Federālais ekonomikas un eksporta kontroles birojs (BAFA). Šī darbība ir Vienotās rīcības 2009/2012/KĀDP pēcpasākums. 2015. gada 10. decembrī tika pieņemts jauns Padomes lēmums (2015/2309/KĀDP) par ieroču eksporta efektīvas kontroles sekmēšanu, un Padome tā tehnisko īstenošanu uzticēja BAFA.

Minētā lēmuma mērķis ir sekmēt trešo valstu veiktā ieroču eksporta efektīvas kontroles saskaņā ne tikai ar Kopējā nostājā 2008/944/KĀDP, bet arī ar Ieroču tirdzniecības līgumā izklāstītajiem principiem un atbalstīt šo valstu vietējā un reģionālā līmenī izvērstos centienus padarīt parasto ieroču tirdzniecību atbildīgāku un pārredzamāku. Šo darbību saņēmējvalstis cita starpā ir Dienvidaustrumu Eiropas valstis (Albānija, Bosnija un Hercegovina, Horvātija, bijusī Dienvidslāvijas Maķedonijas Republika, Melnkalne un Serbija); Eiropas kaimiņattiecību politikā (EKP) iesaistītās Ziemeļāfrikas Vidusjūras reģiona valstis (Alžīrija, Ēģipte, Lībija, Maroka un Tunisija) un EKP Austrumeiropas un Kaukāza valstis (Armēnija, Azerbaidžāna, Baltkrievija, Gruzija, Moldovas Republika un Ukraina).

Rīcības plāns: sekmēt Protokola par šaujamieroču nelegālas izgatavošanas un aprites apkarošanu ratifikāciju

Darbība Nr. 6: Ieroču transnacionālas nelikumīgas tirdzniecības apkarošana, īstenojot Apvienoto Nāciju Organizācijas Konvenciju pret transnacionālo organizēto noziedzību (UNTOC) un tās Šaujamieroču protokolu.

Šo programmu atbalstīja, izmantojot Stabilitātes un miera veicināšanas instrumenta (IcSP) ilgtermiņa komponentu, ar kuru pievēršas globāliem un transreģionāliem apdraudējumiem un kurš agrāk bija pazīstams kā Stabilitātes instruments (IfS). To no 2011. gada marta līdz 2015. gada jūlijam īstenoja Apvienoto Nāciju Organizācijas Narkotiku un noziedzības novēršanas birojs (UNODC) ar mērķi, sekmējot Šaujamieroču protokola ratifikāciju un īstenošanu, novērst un apkarot šaujamieroču transnacionālu nelikumīgu tirdzniecību. Minētās programmas mērķvalstis bija astoņas Rietumāfrikas un septiņas Dienvidamerikas un Karību jūras reģiona valstis, un programma projekta valstīm sniedza speciāli pielāgotu leģislatīvu atbalstu, lai palīdzētu tām grozīt vai pieņemt jaunus iekšzemes tiesību aktus, ar ko īsteno Šaujamieroču protokola noteikumus.

Projekta ietvaros leģislatīvu atbalstu valsts tiesību aktu pārskatīšanā un izstrādē sniedza piecām Rietumāfrikas valstīm, proti, Beninai, Burkinafaso, Mauritānijai, Senegālai un Togo, un piecām Dienvidamerikas valstīm – Argentīnai, Bolīvijai, Ekvadorai, Paragvajai un Urugvajai, turklāt dažām no šīm valstīm (Beninai, Mauritānijai, Togo un Senegālai) leģislatīvo atbalstu sniedza arī attiecībā uz tiesību aktu izstrādes procesa pabeigšanu un tiesību aktu iesniegšanu kompetentajās iestādēs ar mērķi pēc tam panākt tiesību akta pieņemšanu. Argentīnā leģislatīvais atbalsts bija vērsts uz to, lai jaunā kriminālkodeksa projektā iekļautu nelikumīgās tirdzniecības nodarījumu.

Spēju veidošanas jomā tiesībaizsardzības amatpersonas no Rietumāfrikas (Gana, Burkinafaso, Senegāla, Benina un Togo) un Dienvidamerikas (Argentīna, Bolīvija, Brazīlija, Čīle, Ekvadora un Paragvaja) tika apmācītas šaujamieroču nelikumīgas tirdzniecības izmeklēšanā un kriminālvajāšanā. Šajos kursos krimināltiesību jomā praktizējošās amatpersonas tika iepazīstinātas ar padziļinātu pamatinformāciju par galvenajām prasmēm, kas vajadzīgas, lai izmeklētu šaujamieroču nelikumīgu tirdzniecību un citus ar šaujamieročiem saistītus noziedzīgus nodarījumus.

Turklāt projekta īstenošanā centās konsekventi iesaistīt valstu un reģionālās pilsoniskās sabiedrības struktūras un parlamentāriešus, lai uzlabotu informētību par VIKI jautājumiem un pastiprinātu pilsoniskās sabiedrības dalību un pārraudzību attiecībā uz šaujamieroču stratēģiju īstenošanu. Sadarbība ar pilsoniskās sabiedrības organizācijām tika turpināta gan iesaistot tās leģislatīvās palīgdarbībās, gan arī rīkojot speciālus NVO pielāgotus apmācību pasākumus. UNODC turpināja arī apkopot un analizēt datus par konfiscētajiem šaujamieročiem, to detaļām un sastāvdaļām, un munīciju, lai veiktu pētījumu par šaujamieroču nelikumīgu tirdzniecību, kurš tika uzsākts 2013. gada beigās. Pētījuma mērķis ir gūt labāku izpratni par šaujamieroču nelikumīgas tirdzniecības problēmu, atklāt šaujamieroču nelikumīgas tirdzniecības iespējamos maršrutus un konstatēt jaunas vai veidošanās stadijā esošas šaujamieroču nelikumīgas tirdzniecības tendences, kā arī noteikt šādu parādību iekšējo saistību un transnacionālo būtību. Tā rezultātā 2015. gada beigās tika publicēts pētījums par šaujamieroču nelikumīgas tirdzniecības transnacionālo būtību, maršrutiem un ar to saistītās darbības veidiem (“Study on the transnational nature of and routes and modus operandi used in trafficking in firearms” (7)).

1) Efektīvas daudzpusējas attiecības, lai izveidotu vispārējus, reģionālus un valsts mēroga mehānismus, ar ko vērsties pret VIKI un to munīcijas piegādēm un destabilizējošu izplatīšanu

Rīcības plāns: Reģionālā mērogā

Īpašs ES projekts palīdzībai trešām valstīm un reģionālajām organizācijām

a) Rietumbalkāni

Darbība Nr. 7: SEESAC (Dienvidaustrumeiropas un Austrumeiropas informācijas apstrādes centra VIKI kontrolei) atbruņošanās un ieroču kontroles pasākumi Dienvidaustrumeiropā (Padomes Lēmums 2013/730/KĀDP (8))

Dienvidaustrumeiropas un Austrumeiropas informācijas apstrādes centrs vieglo un kājnieku ieroču kontrolei (SEESAC) savā darbā stiprina valstu un reģionālo ieinteresēto personu spējas kontrolēt un mazināt vieglo ieroču un kājnieku ieroču izplatīšanu un ļaunprātīgu izmantošanu, un tādējādi Dienvidaustrumeiropā un Austrumeiropā tiek sekmēta pastiprināta stabilitāte, drošība un attīstība. SEESAC savas funkcijas pilda saskaņā ar pilnvarojumu, ko tai piešķīrusi Apvienoto Nāciju Organizācijas Attīstības programma (UNDP) un Reģionālās sadarbības padome (RCC).

Pēc Padomes Lēmumiem 2002/842/KĀDP (9) un 2010/179/KĀDP (10) Lēmums 2013/730/KĀDP bija jau trešais tiesību akts, ar ko atbalsta SEESAC veiktās VIKI kontroles darbības. Šajā Padomes Lēmumā paredzētās darbības SEESAC īsteno Albānijā, Bosnijā un Hercegovinā, bijušajā Dienvidslāvijas Maķedonijas Republikā, Kosovā (11), Moldovas Republikā, Melnkalnē un Serbijas Republikā.

Fiziskā drošība un krājumu pārvaldība (PSSM)

2015. gadā SEESAC sekmīgi pabeidza (2014. gadā sākto) 19 drošības durvju ierīkošanas procesu četrās Bosnijas un Hercegovinas Aizsardzības ministrijas glabāšanas vietās. Pēc novērtējuma brauciena un vietas apmeklējuma Moldovas Republikā tika panākta vienošanās ar Aizsardzības ministriju par drošības uzlabošanas sākšanu divās munīcijas/VIKI noliktavās Kišiņevā un Bulboaca. Bijušajā Dienvidslāvijas Maķedonijas Republikā saskaņā ar projektu turpinās drošības apstākļu uzlabošana divās noliktavās – Orman un Erebino. 2015. gada martā bijušajā Dienvidslāvijas Maķedonijas Republikā tika sekmīgi sarīkots piecu dienu apmācības kurss par fizisko drošību un krājumu pārvaldību (PSSM) – šis pasākums bija svarīgs ne vien tādēļ, lai uzlabotu par krājumu drošību atbildīgā personāla zināšanas par PSSM, bet arī lai palielinātu projekta ieguldījumu noliktavu drošības infrastruktūras uzlabojumos. Turklāt SEESAC sāka plānot reģionālo apmācību par PSSM, kuras mērķis ir uzlabot to darbinieku spējas, kuru uzdevumos ietilpst VIKI/munīcijas krājumu pārvaldība.

VIKI pārpalikumu un to munīcijas iznīcināšana

2015. gada pirmajā pusē SEESAC saņēma Albānijas Aizsardzības ministrijas galīgo apstiprinājumu, ka projekta ietvaros tiks iznīcināti 5 400 ieroči. Turklāt 9. jūlijā, atzīmējot Starptautisko ieroču iznīcināšanas dienu, ar SEESAC atbalstu divos atsevišķos iznīcināšanas pasākumos Melnkalnē un Kosovā tika iznīcinātas 2 656 kājnieku ieroču un vieglo ieroču vienības un 2 048 detaļas un sastāvdaļas. Tomēr politiskās nestabilitātes un/vai personāla maiņas dēļ pasākumu gaita šajā elementā ir palēninājusies Moldovas Republikā, Serbijā un bijušajā Dienvidslāvijas Maķedonijas Republikā.

VIKI marķēšanas un izsekošanas uzlabošana

Visā reģionā tika uzlabotas marķēšanas un izsekošanas spējas. Albānijā sešos policijas direktorātos un 27 policijas iecirkņos visā valstī tika uzstādīti 56 datori, 56 nepārtrauktas barošanas avoti, 28 printeri un 9 skeneri, savukārt 72 lietotāji tika apmācīti elektroniskā ieroču reģistra programmatūras jautājumos. Pārraudzības apmeklējumi, ko SEESAC veica 49 Albānijas policijas iecirkņos, liecināja, ka jaunais elektroniskais ieroču reģistrs darbojas un, pateicoties tam, ir būtiski uzlabojusies ieroču uzskaite policijā. Turklāt astoņos darbsemināros, kas tika sarīkoti visā Kosovā, 166 policijas darbinieki tika apmācīti VIKI izsekošanas standarta darbības procedūru (SOP) jautājumos.

Bijušajā Dienvidslāvijas Maķedonijas Republikā tika sniegts atbalsts Iekšlietu ministrijas ekspertiem, lai viņi praksē iepazītos ar Šaujamieroču elektroniskā reģistra pielietošanu Austrijas Iekšlietu ministrijā un lai risinātu viņu bažas tehniskajā un likumdošanas jomā. Bosnijā un Hercegovinā tika piegādāts viss pieprasītā aprīkojuma kopums, un tas pašlaik tiek lietots.

Ciešākas reģionālās sadarbības veicināšana VIKI jautājumos

Serbijā tika sekmīgi pabeigts līgumslēgšanas un aprīkojuma uzstādīšanas posms Nacionālā tiesu ekspertīžu centra ballistikas laboratorijā, bet Belgradā tika sekmīgi sarīkota Dienvidaustrumeiropas šaujamieroču ekspertu (SEEFEN) 3. sanāksme, pulcējot vienkop vecākos šaujamieroču ekspertus no policijas dienestiem, muitas administrācijām un prokuratūrām. Arī ANO ģenerālsekretāra divgadu ziņojumā par VIKI SEEFEN tika izcelts kā labas prakses piemērs tiesībaizsardzības un izmeklēšanas sadarbības jomā, liekot uzsvaru uz informācijas apmaiņu. SEESAC stiprināja arī stratēģiskās partnerības ar Eiropolu un Interpolu. Visbeidzot, notika pirmā SEEFEN un ES kopīgas rīcības diena, kas ir svarīgs sākums ciešākai sadarbībai starp Dienvidaustrumeiropas reģionu, Eiropolu un ES dalībvalstīm.

Ar Padomes lēmumu SEESAC tika piešķirtas arī pilnvaras veicināt reģionālā šaujamieroču ekspertu tīkla izveidi. Attiecīgi Budvā, Melnkalnē, tika sarīkota VIKI komisiju 4. reģionālā sanāksme. Maijā SEESAC laida darbā Dienvidaustrumeiropas tiesību aktu apkopojumu ieroču jomā, kura mērķis ir sniegt atbalstu tiesību aktu saskaņošanai ieroču kontroles un eksporta jomā Dienvidaustrumeiropā. Tas ir publiski pieejams tiešsaistē oriģinālvalodās un angļu valodā. Projekts turklāt sekmēja 1) divas Bosnijas un Hercegovinas un Albānijas Aizsardzības ministriju un Albānijas un Kosovas policijas dienestu vienādranga amatpersonu apmaiņas vizītes; 2) ekspertu apmaiņu starp Bosnijas un Hercegovinas, Serbijas un Melnkalnes nacionālo VIKI komisiju amatpersonām un Moldovas dažādu attiecīgo ministriju pārstāvjiem. Moldovas Republikā notikušās sanāksmes deva iespēju Moldovas Republikas amatpersonām gūt jaunas vispārējās un speciālās zināšanas par konkrētiem ieroču kontroles aspektiem, kā arī VIKI komisijas izveidi. Turklāt ir sākta valstu politikas dokumentu dzimumu aspekta analīzes izstrāde VIKI kontroles jomā Dienvidaustrumeiropā.

To VIKI savākšanas un reģistrēšanas veicināšana, kuri nelikumīgi ir civiliedzīvotāju īpašumā Dienvidaustrumeiropā.

2015. gadā SEESAC ir pastāvīgi sniedzis atbalstu VIKI savākšanas un izpratnes veicināšanas kampaņu īstenošanai Rietumbalkānos. 2015. gadā SEESAC turpināja sniegt ekspertu un tehnisko atbalstu Melnkalnei un Serbijai saistībā ar to publiskajām ieroču legalizācijas un savākšanas/izpratnes veicināšanas kampaņām. Kopš kampaņas sākuma civiliedzīvotāji Melnkalnē ir nodevuši 1 004 šaujamieroču vienības, 153 mīnas un sprāgstierīces, 577 ieroču vienības un 14 963 dažāda kalibra lodes. Līdz kampaņas beigām no nelikumīgām plūsmām Serbijā tika atņemti kopumā 7 545 VIKI un sprāgstierīces. Turklāt Serbijā jaunā likuma par ieročiem un munīciju īstenošanas jautājumos tika apmācīti 200 policijas darbinieki, savukārt 13 žurnālisti no Dienvideiropas lielākajiem plašsaziņas līdzekļiem tika apmācīti VIKI un munīcijas identificēšanā.

SEESAC savos VIKI kontroles pasākumos piemēro pieeju, kurā tiek ņemts vērā dzimumu aspekts. Balkānos (likumīgi un nelikumīgi) privātpersonu īpašumā esoši šaujamieroči būtiski veicina vardarbību ģimenē – gan kā nāvējošas vardarbības ierocis īpaši pret sievietēm, gan arī kā veicinošs faktors vardarbībai ģimenē bez ieroču pielietošanas. SEESAC ir aktīvi veicinājis vienlīdzīgas iespējas sievietēm tiesībaizsardzības aģentūrās un īpašu sieviešu vienību izveidi policijā, kuras īpaši nodarbojas ar jautājumiem par vardarbību ģimenē. Veicinot izpratni par mājās turētu ieroču radītajām briesmām un sekmējot ieroču atbildīgu turēšanu īpašumā (“PSSM mājās”), SEESAC bija liecinieks tam, ka uz sievietēm vērsta kampaņa, kas balstīta uz dzimumu aspektu, vēlamo rezultātu guva daudz sekmīgāk. Lai veicinātu pieeju, kurā tiek ņemts vērā dzimumu aspekts, un pārliecinātu ieroču kontroles darbā iesaistītās personas, SEESAC uzsver, cik svarīga ir pētniecība un dati par to, kā bruņota vardarbība izpaužas atkarībā no dzimuma, un ka sekmīgai rīcībai ir vajadzīga atbildes reakcija, kas balstīta uz dzimumu aspektu.

Darbība Nr. 8: Munīcijas un kara palieku iznīcināšanas projekts Bosnijā un Hercegovinā (EXPLODE)

Arī 2015. gadā turpinājās pēcpasākumu projekta īstenošana saskaņā ar Stabilitātes un miera veicināšanas instrumenta (IcSP) reakcijas uz krīzi komponentu, pievēršoties to privātpersonu un vietējo kopienu drošībai, drošumam un attīstības perspektīvām, kuras skāruši nejauši sprādzieni munīcijas glabāšanas vietās Bosnijā un Hercegovinā. Tika lēsts, ka Bosnijā un Hercegovinā ir vairāk nekā 24 000 tonnas militārās munīcijas krājumu, no kuriem vairāk nekā 17 000 tonnas ir ķīmiski nestabilas vielas, kas rada paaugstinātas iespējamības risku attiecībā uz netīšiem sprādzieniem, kuri, iespējams, varētu radīt cilvēku upurus un atstāt negatīvas sekas arī reģionā. Bosnijas un Hercegovinas Aizsardzības ministrijai nav pietiekamas jaudas, spēju un finanšu līdzekļu, lai nodrošinātu attiecīgus standartus glabāšanas vietās, tādēļ tā paļaujas uz ES un starptautisku atbalstu, lai paātrinātu nesprāgušas munīcijas un sprāgstošu kara palieku savākšanu un iznīcināšanu, kā arī lai nodrošinātu labāku krājumu drošību.

Šā projekta ietvaros īstenotie pasākumi būtiski veicināja virzību uz munīcijas krājumu samazināšanu. Izmantojot aizsardzības uzņēmuma Pretis spējas un pakalpojumus, laikposmā no 2015. gada oktobra līdz decembrim tika likvidēts būtisks skaits raķešsistēmu. Projekta EXPLODE un Pretis kopīgo pūliņu rezultātā drošā un videi nekaitīgā veidā tika likvidētas 4 641 raķešsistēmu vienības. Līdz savas īstenošanas beigām projekts EXPLODE būs spēris būtiskus soļus bīstamās munīcijas pārpalikumu likvidēšanā. Līdz 2016. gada augusta beigām paredzēts likvidēt balto fosforu, kompleksās raķešsistēmas un prettanku mīnas. Projekta un tā spēju veidošanas darbības paspārnē 2015. gadā pasākumi aptvēra vairāk nekā 100 dalībnieku, sniedzot projekta partneriem mērķtiecīgi orientētas speciālās zināšanas krājumu pārvaldības jomā un saskaņojot viņu praksi ar Starptautiskajām munīcijas tehniskajām pamatnostādnēm. Infrastruktūras uzlabošanas elementā intervences pasākumi drošības jomā tika īstenoti 68 objektos. Objekti tika uzlaboti un salāgoti ar starptautiskajiem drošības standartiem. Turklāt militārās munīcijas iznīcināšanas objekts TROM, Doboj tika uzlabots attiecībā uz ekspluatācijas drošību, neparedzētu sprādzienu riskiem, kā arī no vispārējās drošības perspektīvas. Projekts EXPLODE tika īstenots ciešā koordinācijā ar SEESAC pasākumiem.

b) EDSO reģions

Darbība Nr. 9: Pasākumi, lai samazinātu apdraudējumu, ko rada VIKI nelikumīga tirdzniecība un pārmērīga uzkrāšana Eiropas Drošības un sadarbības organizācijas (EDSO) reģionā (Padomes Lēmums 2012/662/KĀDP (12))

Aplūkojamā laikposmā turpinājās arī pasākumi, lai samazinātu apdraudējumu, ko rada VIKI nelikumīga tirdzniecība un pārmērīga uzkrāšana Eiropas Drošības un sadarbības organizācijas (EDSO) reģionā.

Krājumu pārvaldība

Attiecībā uz plānotajiem drošības uzlabojumiem parasto ieroču un munīcijas krājumu glabātavās Kirgizstānā, pēc tam, kad attiecīgās šīs valsts iestādes bija pieņēmušas tiesisko regulējumu pasākumu īstenošanai valstī, EDSO pabeidza konkursa procedūru, lai izraudzītos uzņēmumus vienas krājumu noliktavas būvei un drošības uzlabošanai Koi-Tash (sākta 2015. gada augustā) un trīs esošo noliktavu rekonstrukcijai (sākta 2015. gada septembrī).

VIKI pārpalikumu iznīcināšana

Saistībā ar VIKI pārpalikumu iznīcināšanu, lai novērstu to novirzīšanu uz nelikumīgu tirdzniecību, pasākumi ir veikti Kirgizstānā un Baltkrievijā. Kirgizstānā pēc vienu gadu ilgušas pārskatīšanas un apspriešanās valdība 2015. gada augustā apstiprināja dekrētu par ieroču pārpalikumu likvidēšanu. Šo procesu atbalstīja EDSO, rīkojot piecas apaļā galda diskusijas ar visām attiecīgajām šīs valsts aģentūrām, kuru īpašumā ir VIKI, un nodrošinot ekspertus dekrēta projekta izstrādei. Lai dekrētu īstenotu, tika izstrādātas un pieņemtas divas valdības instrukcijas (2015. gada septembrī un oktobrī), kam sekoja ieroču pārpalikumu faktiska iznīcināšana Kirgizstānā (2015. gada novembrī).

Baltkrievijā, kur apspriežu ar Aizsardzības ministriju rezultātā kā pārpalikumi tika identificēti aptuveni 12 000 VIKI, EDSO ar UNDP starpniecību nodrošinās Baltkrievijai aprīkojumu VIKI pārpalikumu likvidēšanai. Pēc vairākām sanāksmēm EDSO un AM vienojās par nepieciešamo aprīkojumu un tika nolemts, ka EDSO nodrošinās Baltkrievijas AM trīs gaisa plazmas griezējmašīnas, trīs metināšanas iekārtas, sešus autokrāvējus, trīs grīdas preses, trīs leņķa slīpmašīnas, sešus ripzāģus un drošības aprīkojumu (aizsargbrilles, dzirdes aizsardzības līdzekļus/trokšņa mazināšanas ausu aizbāžņus, metināšanas ķiveres utt.). Aprīkojuma iegādi veiks UNDP birojs Baltkrievijā. Divās lielās krājumu vietās, kas atrodas Gomeļā un Kolasava, turpinājās projekta pasākumi, kas bija veltīti fiziskās drošības uzlabojumiem VIKI noliktavās. Darbi saistībā ar ugunsgrēka trauksmes un drošības sistēmu uzstādīšanu Gomeļas objektā bija gandrīz pabeigti, un viena no Kolasava VIKI noliktavām tika izremontēta. Tika sarīkots starptautisks konkurss par kapitālremonta darbu veikšanu vienā no Kolasava VIKI noliktavām.

Marķēšana, uzskaite un izsekošana

Saistībā ar VIKI inventāra programmatūras ieviešanu, lai uzlabotu ieroču krājumu pārvaldību, uzskaiti un izsekošanu, pamatojoties uz lietotnes pārskatīšanu un ekspertu komentāriem Bosnijā un Hercegovinā, Baltkrievijā, Moldovas Republikā un Tadžikistānā, tika pabeigta jaunas programmatūras versijas izstrāde. Lietotne tika iztulkota arī rumāņu un tadžiku valodā. EDSO arī organizēja Bosnijas un Hercegovinas bruņoto spēku locekļu apmācību par uzlabotās uzskaites lietotnes lietošanu. Ar lietotni tika iepazīstinātas arī Gruzijas un Ukrainas Aizsardzības ministrijas. Turklāt Moldovas Republikas Aizsardzības ministrijai ir piegādāti 30 datori un 30 printeri, savukārt 13.–17. jūlijā un 19.–23. oktobrī Moldovas bruņoto spēku locekļi tika apmācīti uzskaites lietotnes lietošanā. 2015. gada 25. septembrī Gruzijas Aizsardzības ministrijas IT departaments pēc sākotnējās testēšanas iesniedza jautājumu sarakstu par lietojumprogrammatūras funkcijām un lūdza apmācību tās lietošanā, kas tika sniegta 2015. gada oktobrī. 2015. gada novembrī turpmāka apmācība tika sarīkota Tadžikistānas Aizsardzības ministrijas amatpersonām, un 2015. gada novembrī Kirgizstānā notika apmācītāju apmācības pasākums.

c) Āfrika

Darbība Nr. 10: Fiziskās drošības un krājumu pārvaldības (PSSM) pasākumi, lai samazinātu VIKI un to munīcijas nelikumīgas tirdzniecības risku Sāhelas reģionā (Padomes Lēmums 2014/912/KĀDP (13)).

Eiropas Savienības Padome pieņēma Lēmumu 2014/912/KĀDP, paredzot 36 mēnešus ilgu projektu, kas jālīdzfinansē ANO Atbruņošanās lietu birojam (UNODA) un jāīsteno Āfrikas Reģionālajam miera un atbruņošanās centram (UNREC). Projekta mērķis ir, uzlabojot PSSM, veicināt drošību un stabilitāti Sāhelas reģionā, palīdzot Burkinai Faso, Čadai, Mali, Mauritānijai, Nigērai un Nigērijai novērst valdības īpašumā esošu VIKI un munīcijas novirzīšanu un nelikumīgu tirdzniecību. Ar to paredzēts mērķa valstīm sniegt atbalstu, it īpaši mūsdienīgu tiesību aktu, administratīvu procedūru un praktisku standarta darbības procedūru izstrādē, kas būtu pamats uzlabotai PSSM saskaņā ar starptautiskajiem labākās prakses standartiem, un paredzēts arī tieši atbalstīt krājumu pārvaldības īstenošanu un drošības pasākumus, atjaunojot glabāšanas objektus, iznīcinot pārpalikumus, novecojušus vai nelikumīgus VIKI un izmēģinot jaunas tehnoloģijas. Šo pasākumu īstenošana sākās 2016. gadā.

Darbība Nr. 11: RECSA pasākumi, ar ko atbalsta cīņu pret šaujamieroču un munīcijas nelikumīgu uzkrāšanu un tirdzniecību Āfrikā

Ar finansējumu no Stabilitātes un miera veicināšanas instrumenta (IcSP) ilgtermiņa komponenta ES ar Nairobi izvietotā Kājnieku ieroču un vieglo ieroču izplatības apkarošanas Lielo ezeru reģiona un Āfrikas raga reģionālā centra (RECSA) starpniecību turpināja īstenot projektu, ar ko atbalsta cīņu pret šaujamieroču un munīcijas nelikumīgu uzkrāšanu un tirdzniecību Āfrikā. Ar šo projektu tika sekmēta Āfrikas un ES kopējās stratēģijas miera un drošības elementa īstenošana. Pēc projekta pirmā posma, kas noslēdzās 2013. gada jūnijā un ar ko cita starpā atbalstīja institucionālās struktūras un leģislatīvās spējas vairākās Austrumāfrikas valstīs, 2013. gada jūlijā sākās projekta otrais posms, kura mērķis ir veicināt Āfrikas valstu spējas efektīvi īstenot un koordinēt savus centienus cīņā pret nelikumīgu VIKI izplatīšanu un tirdzniecību. Projekts turpinājās ar institucionālo spēju veidošanas pasākumiem apvienojumā ar vairākiem VIKI efektīvas pārvaldības pasākumiem (ieroču marķēšana, uzskaite, krājumu pārvaldība un iznīcināšana) un informācijas izstrādi. Projektā bija paredzēts arī plašs izpratnes veicināšanas pasākumu klāsts, piemēram, semināri un darbsemināri, kuros tiek sniegta informācija par visiem Nairobi protokola un citu relevantu starptautisku standartu, reģionālu un apakšreģionālu instrumentu aspektiem. Izpratnes veicināšanas apmeklējumu laikā RECSA arī sniedza padomus mērķa valstīm par politisko un tiesisko satvaru cīņai pret VIKI izplatīšanu un par nacionālo VIKI institūciju, piemēram, nacionālo komisiju VIKI jautājumos un nacionālo kontaktpunktu izveidi un modus operandi. RECSA arī sniedza atbalstu Kongo Republikai un Malāvijai nacionālo rīcības plānu izstrādē VIKI jomā. Turklāt RECSA arī nodrošināja Ganai, Mali, Somālijai un Sudānai marķēšanas mašīnas, kā arī sniedza apmācību Ganā, Kotdivuārā, Ruandā, Seišeļu Salās un Togo par ieroču marķēšanas paņēmieniem un attiecīgām programmatūrām.

Darbība Nr. 12: Atbalsts Lībijas iestādēm parasto ieroču un munīcijas krājumu drošības garantēšanā (Padomes Lēmums 2013/320/KĀDP (14))

2013. gada 24. jūnijā Padome nolēma piešķirt līdz EUR 5 miljoniem ES atbalsta, lai palīdzētu Lībijas iestādēm veikt to uzdevumu – padarīt drošus tās milzīgos parasto ieroču un munīcijas krājumus. ES gatavojās piedāvāt šo atbalstu Lībijas atbildīgajām iestādēm, lai tām palīdzētu apturēt turpmāku parasto ieroču un munīcijas nekontrolētu izplatīšanu, kas turpina vairot nedrošību Lībijā, tās kaimiņvalstīs un plašākā reģionā. Projekta izstrādē tika ņemta vērā sarežģītā politiskā situācija un no tās izrietošās problēmas Lībijā, kā arī vajadzība nodrošināt valsts atbildību un piešķirt lielāku rīcības brīvību vietējiem partneriem. Paredzētais projekta darbības ilgums bija pieci gadi. Diemžēl, ņemot vērā to, ka kopš 2014. gada jūlija ir būtiski pasliktinājusies drošības situācija Lībijā, 2015. gada septembrī ar Padomes Lēmumu (KĀDP) 2015/1521 (15) tika atcelts Padomes Lēmums 2013/320/KĀDP.

Darbība Nr. 13: ES atbalsts ECOWAS reģionālajām pilnvarām miera, drošības un stabilitātes jomā – ieroču savākšanas izmēģinājuma programmas

Tā kā Rietumāfrika ir prioritārs reģions, ņemot vērā situāciju saistībā ar VIKI izplatīšanos no Lībijas konflikta un drošības situāciju Nigērijā, kā arī atzīstot, ka steidzami jāpanāk visaptveroša demobilizācija, atbruņošanās un reintegrācija Mano upes un Sāhelas un Sahāras reģionos, lai palīdzētu Rietumāfrikas valstu ekonomikas kopienai (ECOWAS) īstenot ECOWAS Konvenciju par vieglajiem ieročiem, to munīciju un citiem saistītiem materiāliem, 2014. gada trešajā ceturksnī sākās jauns Eiropas Attīstības fonda (EAF) finansēts projekts. Projekta mērķis ir savākt VIKI pārpalikumus un veicināt attīstības projektus, nostiprinot iedzīvotāju iespējas izmēģinājuma kopienās, kas atrodas sešu ECOWAS dalībvalstu izvēlētos reģionos. Šis trīsgadīgais projekts, kas turpināsies līdz 2017. gadam un kam ES piešķīrusi finansējumu EUR 5,56 miljonu apmērā, iekļauts programmā “ES atbalsts ECOWAS reģionālajām pilnvarām miera, drošības un stabilitātes jomā”, un to īsteno UNDP. Ar projektu tiks īstenotas ieroču savākšanas izmēģinājuma programmas (“Atbruņošanās un sabiedrības attīstība” vai “Ieroči attīstībai”) divās kopās, kas aptver sešas valstis, proti, Nigēras ziemeļdaļu, Mali, Mano upes savienību (Gvinejas Forestjeras reģions, Kotdivuāras rietumdaļa, Libērijas austrumdaļa, Sjerraleones ziemeļaustrumu daļa), ar ko papildinās citas iniciatīvas, kas jau tiek īstenotas saistībā ar Eiropas stratēģiju drošībai un attīstībai Sāhelā. Projekta pasākumi ietver sabiedrības informētības palielināšanu par briesmām, kas saistītas ar kājnieku ieroču nelikumīgu izplatīšanu un bruņotu vardarbību; drošības iestāžu un kopienu spēju stiprināšanu, lai tās spētu palielināt drošību; bet galvenokārt atbalstu brīvprātīgai ieroču nodošanai/savākšanai, pretī dodot kopienām paredzētus attīstības projektus.

d) Centrālamerika

Darbība Nr. 14: ES atbalsts Centrālamerikas kājnieku ieroču un vieglo ieroču kontroles programmai (CASAC).

ES turpināja īstenot projektu, ar ko atbalsta Centrālamerikas kājnieku ieroču un vieglo ieroču kontroles programmu (CASAC). Saskaņā ar Stabilitātes un miera veicināšanas instrumenta ilgtermiņa komponentu 2012. gada septembrī ir sākts šī agrāk UNDP īstenotā projekta otrais atbalsta posms ar Centrālamerikas Integrācijas sistēmas (SICA) Drošības komisiju un Instituto de Enseñanza para el Desarrollo Sostenibile kā īstenošanas partneri. Projekta izstrāde ir balstīta uz plaši pieņemtiem secinājumiem par galvenajiem vardarbību izraisošiem faktoriem Centrālamerikā, proti, narkotiku tirdzniecību, jauniešu vardarbību un bandām un nelikumīgu šaujamieroču plašu pieejamību. Kaut arī abu CASAC programmu īpašais mērķis ir risināt nelikumīgas VIKI tirdzniecības jautājumus, projektā ir ņemti vērā arī saistītie pasākumi organizētās noziedzības, piemēram, narkotiku, cilvēku un transportlīdzekļu kontrabandas, jomā kā temati, kas jāiekļauj vairumā apmācības un pētniecības pasākumu. Vispārīgi CASAC II ietekme ir visvairāk jūtama VIKI kontroles tiesībaizsardzības aspektos, pieņemot, ka reģionā apgrozībā esošu ieroču konfiskācijas rezultātā ne vien samazinātos cietušo ciešanas, sāpes un trauma, bet arī, iespējams, tiktu veicināta ekonomikas izaugsme. CASAC iniciatīvas atbalstam paredzētā ES projekta mērķis ir likt pamatus reģionālai struktūrai un ilgtermiņa stratēģijai, lai Centrālamerikā gan valstu, gan reģionālā līmenī apkarotu nelikumīgu ieroču tirdzniecību. Projektu īsteno Centrālamerikā un tās kaimiņvalstīs, īpašu uzsvaru liekot uz 8 SICA dalībvalstīm (Beliza, Dominikānas Republika, Gvatemala, Hondurasa, Kostarika, Nikaragva, Panama un Salvadora).

Vienu gadu pirms projekta pabeigšanas CASAC II rezultāti ir pārsnieguši gaidīto attiecībā uz i) operatīvās reģionālās sadarbības pastiprināšanu cīņā pret VIKI uzkrāšanu, turēšanu īpašumā un kontrabandu; ii) valstu ieroču kontroles un kriminālizmeklēšanas vienību stiprināšanu attiecībā uz to uzskaites sistēmām un VIKI kontroli, informācijas apmaiņas stiprināšanu reģiona līmenī un VIKI aprites pārraudzību ar apmācību, tehnoloģiju un aprīkojuma piegāžu palīdzību; iii) uzlabotu koordināciju, standartizāciju un starptautisko, reģionālo un nacionālo instrumentu īstenošanu saistībā ar VIKI. Šie mērķi ir sasniegti, izmantojot vairāku pasākumu kopumu, kuri bija vērsti uz visām SICA valstīm:

— Centrālamerikas drošības stratēģijas (ESCA) ietvaros rīkotus valstu kursus par VIKI nelikumīgas tirdzniecības struktūru, organizāciju un tīklu sagraušanu; par šaujamieroču un to detaļu identificēšanu bagāžā un kravas konteineros; par iArms izsekošanas datubāzi, DNS un pirkstu nospiedumu noņemšanu.

— Valstu pārskati par ieroču tirdzniecību un reģionālās operācijas VIKI tirdzniecības jomā (ORCA – Operativos Regionales para Control de Armas). Trešās ORCA operācijas rezultātā tika arestēti 6 014 cilvēki un konfiscēti 13 003 ieroči, 101 383 munīcijas vienības un 155 spridzekļi.

— Šaujamieroču tipveida likumu izstrāde un atbalsts 8 Interpola CNM operācijām (nacionālie biroji).

Darbība Nr. 15: Atbalsts drošības stratēģiju īstenošanai Centrālamerikā, apkarojot un novēršot noziegumus, kas saistīti ar kājnieku ieročiem un vieglajiem ieročiem, un bruņotu vardarbību

Eiropas Savienība laikposmā no 2012. gada janvāra līdz 2015. gada jūnijam sniedza finansiālu atbalstu arī reģionālam projektam “Atbalsts drošības stratēģiju īstenošanai Centrālamerikā, apkarojot un novēršot noziegumus, kas saistīti ar kājnieku ieročiem un vieglajiem ieročiem, un bruņotu vardarbību”. Projekts bija vērsts uz sešām Centrālamerikas valstīm (Gvatemalu, Hondurasu, Kostariku, Nikaragvu, Panamu un Salvadoru), un tā mērķis bija sekmēt Centrālamerikas Drošības stratēģijas (ESCA) īstenošanu cīņas pret noziedzību un ar VIKI lietošanu saistītas bruņotas vardarbības novēršanas elementā. Konkrētāk, projekta mērķis bija: i) sniegt atbalstu rīcības plāna noteikšanai, lai valsts līmenī īstenotu CASS; ii) stiprināt VIKI kontroles un bruņotas vardarbības novēršanas nacionālās komisijas (CNM – Comisión Nacional Multidisciplinar); iii) veicināt debates un pieredzes apmaiņu robežu jautājumos saistībā ar nelikumīgas ieroču tirdzniecības apkarošanu; iv) izveidot pārraudzības mehānismu, lai pilsoniskā sabiedrība pārraudzītu valstu saistības. Kā projekta īstenošanas partneris tika paredzēts Instituto de Enseñanza para el Desarollo Sostenible (IEPADES), bet galvenie saņēmēji ir Centrālamerikas valstu valdības, SICA, Centrālamerikas valstu pilsoniskā sabiedrība, kas organizēta Centrālamerikas Miera veidošanas un cilvēku drošības tīklā (REDCEPAZ). Projektu atbalstīja Stabilitātes un miera veicināšanas instruments (IcSP).

Rīcības plāns:

1) Efektīvas daudzpusējas attiecības, lai izveidotu vispārējus, reģionālus un valsts mēroga mehānismus, ar ko vērsties pret VIKI un to munīcijas piegādēm un destabilizējošu izplatīšanu Nolīgumu/strukturētu dialogu ietvaros

Darbība Nr. 16: VIKI jautājums politiskajos dialogos ar trešām valstīm un reģionālajām organizācijām un VIKI klauzulas

VIKI jautājumi tika iekļauti vairākos ES regulārajos politiskajos dialogos ar trešām valstīm un sadarbībā ar reģionālām organizācijām. Aplūkojamā laikposmā EĀDD īpašais sūtnis ieroču neizplatīšanas un atbruņošanās jautājumos Jacek Bylica rīkoja politiska dialoga sanāksmes neizplatīšanas un atbruņošanās jautājumos ar Brazīliju, Ēģipti un Arābu valstu līgu, Japānu, ASV, Izraēlu, Korejas Republiku. Viņš rīkoja arī daudzas citas divpusējas apspriešanās ar dažādiem procesa dalībniekiem, tostarp tādu pasākumu kuluāros kā KNL pārskatīšanas konference 2015. gadā Ņujorkā.

Ņemot vērā 2008. gada decembrī pieņemtos Padomes secinājumus par VIKI elementa iekļaušanu ES nolīgumos ar trešām valstīm, sarunas par VIKI elementu iekļaušanu attiecīgajos nolīgumos turpinājās ar Kubu, Japānu un Malaiziju, bet decembrī sākās sarunas ar Armēniju. Cita starpā sarunas efektīvi sekmē izpratnes veicināšanu par ES politiku VIKI jomā, ir forums, kurā vairot savstarpēju sapratni par releventām nostājām, un palīdz veidot turpmākus dialogus politiskā un ekspertu līmenī. Šajās sarunās tiek apzinātas arī jomas, kurās iespējama turpmāka sadarbība, un partnervalstis tiek mudinātas īstenot konkrētu virzību uz relevanto starptautisko instrumentu efektīvu īstenošanu VIKI kontroles jomā.

Rīcības plāns:

1) Efektīvas daudzpusējas attiecības, lai izveidotu vispārējus, reģionālus un valsts mēroga mehānismus, ar ko vērsties pret VIKI un to munīcijas piegādēm un destabilizējošu izplatīšanu

Savienībā

Darbība Nr. 17: Eiropas Komisijas iniciatīvas pret nelikumīgu šaujamieroču tirdzniecību

Komisija 2015. gadā turpināja īstenot darbības, kas ietvertas paziņojumā “Šaujamieroči un ES iekšējā drošība: pilsoņu aizsardzība un nelegālās tirdzniecības pārtraukšana” (16), kas tika pieņemts 2013. gada 21. oktobrī.

Tiek īstenots arī 2013. gada decembrī Padomes pieņemtais ES Rīcības plāns šaujamieroču jomā 2014.–2017. gadam. Eiropols ir izveidojis šaujamieroču nelikumīgas tirdzniecības jautājumu kontaktpunktu un par šiem jautājumiem izstrādā padziļinātu analīzi, un Eiropas Policijas akadēmija ir īstenojusi īpašus apmācības kursus par šaujamieročiem.

Teroristu uzbrukumi Parīzē 2015. gada novembrī skaudri lika apzināties, cik steidzami jāstrādā pie tā, lai īstenotu Eiropas Drošības programmu, kas tika pieņemta 2015. gada 28. aprīlī (17). Komisija paātrināja darbību izpildi saistībā ar cīņu pret terorismu un radikalizāciju un jo īpaši – lai pievērstos šaujamieroču un sprāgstvielu tirdzniecības un izmantošanas problēmai. Nedēļā, kas sekoja pēc uzbrukumiem Parīzē, Komisija pieņēma divus būtiskus tiesību aktu priekšlikumus – pārskatīto Šaujamieroču direktīvu 91/477/EEK (COM(2015) 750 final) (18) un Komisijas 2015. gada 15. decembra Īstenošanas regulu (ES) 2015/2403 (19) par šaujamieroču dezaktivēšanu.

2015. gada 2. decembrī Komisija pieņēma Rīcības plānu pret šaujamieroču un sprāgstvielu nelikumīgu tirdzniecību un izmantošanu (COM(2015) 624 final) (20). Šis pasākumu kopums ir balstīts uz četrām prioritātēm un paredz darbības, kas jāiekļauj jau izstrādātajos pasākumos, lai novērstu trūkumus visos tiesībaizsardzības darbības posmos – jaunu apdraudējumu novērtējums, vispiemērotākās operatīvās darbības, informācijas apmaiņas rīku pilnīga izmantošana un starptautiskā sadarbība.

Lai stiprinātu sprāgstvielu drošību, steidzama prioritāte ir nodrošināt Eiropas Parlamenta un Padomes 2013. gada 15. janvāra Regulas (ES) Nr. 98/2013 (21) par sprāgstvielu prekursoriem pilnīgu īstenošanu, kas liedz piekļuvi bīstamām ķīmiskām vielām un dod policijai iespēju veikt aizdomīgu darījumu un citu incidentu agrīnu izmeklēšanu. Lai to panāktu, ir svarīgi pastiprināt spēcīgu sadarbību ar dalībvalstīm un rīcību saistībā ar prekursoru piegādes ķēdi. Turklāt Komisija plāno paātrināt regulas pārskatīšanu, kas sākotnēji bija plānota 2017. gadā, un apsvērt turpmākus pasākumus, lai pastiprinātu aizliegumus un kontroli pār sprāgstvielu prekursoriem.

Tiek apsvērta arī jauno tehnoloģiju ietekme uz šaujamieroču un sprāgstvielu potenciālo pieejamību. Komisija veicinās visaptverošu izvērtējumu par jaunu tehnoloģisko inovāciju ietekmi sadarbībā ar šaujamieroču nozari un attiecīgajām valstu tiesībaizsardzības aģentūrām. Tas attiecas uz 3D printeriem, pārdošanu tiešsaistē vai likumīgās tirdzniecības novirzīšanas risku.

Rīcības plānā ir ietverta arī īpaša sadaļa par ārējo darbību un paplašināšanās procesu, lai risinātu jautājumus saistībā ar sadarbību ar trešām valstīm un draudiem saistībā ar novirzīšanu no trešām valstīm. Komisija apsver pastiprināt operatīvos pasākumus ar Rietumbalkānu partneriem saskaņā ar Rīcības plānu šaujamieroču jomā, kas tika pieņemts 2014. gadā. Pašreizējā nestabilitāte MENA reģionā, īpaši ieilgušie konflikti Lībijā un Sīrijā, nozīmē, ka pēdējos gados ir dramatiski pieaugusi šaujamieroču nelikumīga tirdzniecība uz šo reģionu. Komisija jau ir sākusi dialogu, lai izpētītu iespējamu turpmāku sadarbību ar šīm valstīm, jo pēkšņs milzīgs pieprasījums pēc šaujamieročiem ES tuvākajās kaimiņvalstīs rada ES būtisku ilgtermiņa drošības apdraudējumu, kuram ir steidzami jāpievēršas. Īpaši tiek apsvērts arī turpmāks dialogs ar Sāhelas reģionu un Arābu līgu un starptautiskajām organizācijām.

(1) OV L 320, 30.11.2013., 34. lpp.

(2) OV L 278, 23.10.2015., 15. lpp.

(3) OV L 335, 13.12.2008., 99. lpp.

(4) OV L 341, 18.12.2013., 56. lpp.

(5) OV L 321, 20.11.2012., 62. lpp.

(6) OV L 326, 11.12.2015., 56. lpp.

(7) UNODC pētījums par šaujamieročiem, 2015.

(8) OV L 332, 11.12.2013., 19. lpp.

(9) OV L 289, 26.10.2002., 1. lpp.

(10) OV L 80, 26.3.2010., 48. lpp.

(11) Atsauces uz Kosovu jāsaprot Drošības padomes Rezolūcijas 1244 (1999) kontekstā.

(12) OV L 297, 26.10.2012., 29. lpp.

(13) OV L 360, 17.12.2014., 30. lpp.

(14) OV L 173, 26.6.2013., 54. lpp.

(15) OV L 239, 15.9.2015., 142. lpp.

(16) COM(2013) 0716 final

(17) COM(2015) 185 final

(18) COM(2015) 0750 final

(19) OV L 333, 19.12.2015., 62. lpp.

(20) COM(2015) 624 final

(21) OV L 39, 9.2.2013., 1. lpp.